LUR moet R17 m. opdok nadat kind breinskade opdoen | Netwerk24
Deur Mike van Rooyen 22 Mei 2019 18:24
Die LUR vir gesondheid in die Vrystaat moet R17 miljoen aan 'n vrou van Rouxville betaal nadat haar kind tydens sy geboorte in die Pelonomi-hospitaal in Bloemfontein erge breinskade opgedoen het, het die Vrystaatse hooggeregshof gelas.
Die breinskade kon verhoed gewees het as die personeel vroeër 'n keisersnee op Evelyn Khoaele (23) gedoen het. Sy was 15 uur lank in kraam, blyk uit 'n deskundige verslag.
Regter Soma Naidoo het ook gelas die LUR moet Khoaele se regskoste betaal en die koste van 21 deskundige getuies wat verslae oor haar seuntjie, Lesedi (3), opgestel het.
Dié koste kan derduisende rande beloop. Die LUR is ook gelas om die R17 miljoen in drie gelyke maandelikse paaiemente te betaal. Die eerste paaiement moet op 14 Junie betaal word.
Khoaele is beveel om binne 'n jaar 'n trust vir Lesedi te skep. Die geld moet daarin betaal word. Intussen moet haar prokureur dit belê en mag hy uitbetalings maak om vir Lesedi se versorging te betaal.
Luidens die eis is hy permanent gestrem en sal hy nooit kan werk of in staat wees om vir homself te sorg nie. Hy sal vir die res van sy lewe iemand nodig hê om hom te voer en vir hom te sorg. Hy kan ook nie praat nie.
In sy verweer ontken die LUR dat die mediese personeel van die Pelonomi-hospitaal nalatig was of nie die nodige sorg toegepas het nie. Hulle het Khoaele en Lesedi na die beste van hul vermoë behandel toe hy op 7 Desember 2015 gebore is.